
Luku 1


Aurinko oli jo laskemassa, kun Senna kulki kohti kyläaukiota. Yleensä hän oli perheensä kanssa syömässä päivällistä tähän aikaan, kun isä oli palannut pelloilta, mutta ei tänä iltana. Huhu kertoi, että Noutajat saapuisivat Nahahaan, joten lähes koko kylä oli saapunut aukiolle odottamaan.


”Älä huoli, eivät ne välttämättä sinua vie”, Sara, isosisko, kuiskasi Sennan korvaan ja puristi tiukemmin hänen kättään. Senna vastasi puristukseen, mutta tunsi sydämensä lyövän tiheämmin. Ehkäpä veisivätkin, ehkä juuri hänet valittaisiin.


Koskaan aiemmin Noutajat eivät olleet tulleet Nahahaan asti. Aina uusi temppelineito oli löytynyt lähempään Maakristallin temppeliä. Niin olivat kylän vanhimmat sanoneet, kun huhut Noutajista olivat kauppiaiden mukana kantautuneet Nahahaan. Monet olivat myös tuhahdelleet lähes vihamielisesti koko ajatukselle, Sennan isä muiden mukana. Isän mielestä koko temppelitoiminta oli ajanhaaskausta. Ihmiset eivät tarvinneet kristalleja mihinkään enää nykypäivänä vaan pärjäsivät hyvin omillaan. Niin isä oli sanonut monet kerrat.


Senna ei tiennyt, mitä Maakristallista olisi pitänyt ajatella. Hän oli pienestä asti lähettänyt sille rukouksensa, kuten äiti oli opettanut, muttei ollut koskaan käynyt temppelissä. Sanottiin, että kristalli suojeli Minolan asukkaita ja piti huolta myös maasta, jotta se pystyi ravitsemaan kaikkea päällään kulkevaa. Sennasta sellainen kristalli kuulosti hyvältä ja tarpeelliselta, mutta isän mukaan maa ja sää pitivät itse huolta itsestään eikä minkään kivenmurikan rukoilemisella ollut merkitystä.


”Temppeliin viedään vain sopivia tyttöjä”, Sara jatkoi kuiskutteluaan. ”Ei meidänlaisiamme. Siellä pitää näyttää kauniilta ja sievältä, ei saa olla punaisia hiuksia tai roskia naamassa.”


”Mitä väliä pisamilla on?” Senna sihahti takaisin ja hinkkasi poskeaan. Voisivatko pisamat oikeasti pilata hänen mahdollisuutensa?


Vasta hiljattain Senna oli kuullut isän puhuvan naapurin miehen kanssa tytärtensä naimakaupoista. Sara oli jo naimisissa, mutta Sennaa isä ei ollut ehtinyt toistaiseksi naittaa. Isällä oli kuitenkin suunnitelmia, Senna oli kuullut ylpeyden hänen äänessään, kun hän oli kehuskellut tuurillaan naapurille. Vielä Senna ei ollut saanut selville, kenelle hänet aiottiin antaa ja kuinka pian, mutta ajatus oli niin kauhistuttava, ettei hän edes halunnut tietää.


Temppeliin pääseminen saattaisi hyvinkin olla Sennan pelastus. Toki jopa papittaret jättivät toisinaan tehtävänsä mennäkseen rikkaisiin naimisiin, mutta pakollista se ei ollut. Äidin puheiden mukaan osa temppelissä asuvista naisista jäi sinne koko iäkseen ja eli naimattomina, mutta omavaraisina. Se kuulosti hienolta. Vain harva nainen pystyi elättämään itsensä ilman miehen tarjoamaa turvaa, mutta papittaret olivat poikkeus säännössä.


Nyt Sennalla oli mahdollisuus päästä karkuun kohtaloa ja lähteä opiskelemaan papittareksi. Hänen täytyisi vain jotenkin vakuuttaa Noutajat siitä, että hän oli juuri oikea tyttö. Miten hän tekisi sen? Entä jos pisamat tosiaan olisivat este? Ei kai ulkonäöllä voinut olla kristallille merkitystä?


”Pisamat saavat ihon näyttämään sairaalta”, Sara kertoi ja vahvisti Sennan huolta.


”Eivät ne estäneet sinua pääsemästä naimisiin”, Senna tuhahti. Sisko oli mennyt naimisiin edellisenä kesänä ja odotti nyt esikoistaan. Ainakaan aviomiehen saamista ’roskat naamassa’ eivät siis estäneet.


”Se on eri asia”, Sara kuittasi. ”Ei sinulla ole hätää. Usko pois. Isä pystyy kyllä vakuuttamaan tulevan vävynsä, mutta temppelille hän ei ala puhua puolestasi.”


Senna ei ehtinyt vastata, sillä juuri silloin vaunut kolisivat kylän porteista sisään ja pysähtyivät aukion laitaan. Kuljettajan paikalla istuvista miehistä toinen hyppäsi alas ja kiirehti avaamaan vaunujen oven. Sennasta tuntui, ettei mikään muu liikkunut. Tuuli lakkasi kulkemasta, ihmiset seisoivat paikoillaan ja linnutkin hiljenivät. Edes sirkat eivät sirittäneet, vaikka olivat vasta äsken aloittaneet iltaserenadinsa.


Vaunuista astui ulos keski-ikäinen nainen, jonka tummat hiukset laskeutuivat putouksena vaalean, pitkän kaavun rinnuksille. Naisen kasvoilla oli lukematon ilme, mutta koko olemus huokui rauhaa. Senna piti naisesta välittömästi.


Naisen perässä vaunuista nousi tyttö, joka ei voinut olla Sennaa paljoa vanhempi. Tytöllä ei ollut yllään kaapua vaan tummat, erittäin leveälahkeiset housut, joita Senna ensivilkaisulla luuli hameeksi, ja vaalea kietaisupaita. Tytön vaaleat kiharat näyttivät kurittomilta ja silmät säihkyivät innokkaina. Jos papitar hallitsi ilmeensä ja olemuksensa täysin, tytön osalta tilanne oli päinvastainen; jokainen tunne näytti heijastuvan silmien pilkahduksissa ja hymyn tuomissa kuopissa.


Tyttö piteli käsissään koristeellista pussia seuratessaan papitarta kyläläisten keskelle. Senna tunsi puristuksen olkapäissään ja vilkaisi taakseen. Isä oli ilmestynyt paikalle tiukka ilme kasvoillaan.


Senna käänsi katseensa takaisin tulijoihin. Kukaan ei vieläkään sanonut mitään, mutta heidän annettiin kulkea aivan keskelle aukiota.


”Tervehdys Maakristallin temppelistä.” Papittaren ääni soi jokaisen sanan kohdalla. ”Kristalli on puhunut meille ja kertonut, että on aika hakea temppeliin uusi neito. Tiemme on kulkenut aina teidän kyläänne asti ja pyydämme saada suorittaa pyhän rituaalin. Kenties uusi neito löytyy tytärtenne joukosta.”


”Ette ryöstä tästä kylästä ainuttakaan tyttöä!” joku kylän miehistä karjaisi.


”Maksamme perheelle hyvityksen, jonka pitäisi korvata taloudellinen menetys”, papitar vastasi. ”Tytön perhe on myös tervetullut vierailemaan temppelissä eivätkä tytöt ole vankeja. Hekin käyvät kotona aina toisinaan. Emme tulleet ryöstämään ketään.”


”Tuota roskaa te hoette joka paikassa. Yksikään tyttö ei ole matkaltaan palannut!” mies jatkoi karjumistaan. ”Painukaa sinne, mistä tulitte. Ette ole tervetulleita tänne!”


Papitar astui askeleen eteenpäin, mutta tuntui samalla kasvavan kokoa valtavasti. Senna puhalsi ilman keuhkoistaan ja veti syvään henkeä. Hän ei tiennyt, mitä tapahtui, muttei kyennyt irrottamaan katsettaan naisesta.


”Me saavuimme tänne pyhällä asialla. Teillä ei ole oikeutta kieltäytyä rituaalista. Jokaisen tulee tuntea ylpeyttä pelkästä mahdollisuudesta osallistua”, nainen ilmoitti äänellä, joka ei jättänyt sijaa vastaväitteille.


Kultatukkainen tyttö siirtyi papittaren vierelle ja avasi kirjaillun pussin suun, kun kyläläiset vaikenivat sanojen myötä. Papitar nosti esille ruskeanoranssin kristallin ja kohotti sen kasvojensa yläpuolelle.


”Jokaisella tyttölapsella, jolla on takanaan kymmenestä viiteentoista kesää, on mahdollista tulla kristallin valitsemaksi. Pyydän teitä nyt astumaan eteeni, jotta teitä voidaan koetella”, papitar lausui ja laski kiven alemmas.


Senna tunsi isänsä tiukan puristuksen olkapäissään, mutta nykäisi itsensä irti otteesta ja käveli muiden mukana lähemmäs papitarta. Hänen sydämensä jyskytti raskaana rinnassa ja hengitys tuskin kulki. Oli pakko painaa kädet helmoihinsa, jotta ne eivät olisi tärisseet näkyvästi.


Kun kaikki oikean ikäiset tytöt olivat asettuneet riviin papittaren eteen, nainen käveli ensimmäisen luokse ja kosketti kristallilla hänen otsaansa. Papitar mutisi sanoja, joista Senna ei saanut selvää. Hän vain odotti jotain tapahtuvaksi, mutta sai odottaa turhaan. Hetken päästä papitar siirtyi seuraavan tytön kohdalle. Koko ajan nuori tyttö kulki hänen kannoillaan jännittynyt ilme kasvoillaan.


Seuratessaan rituaalin kulkua Senna tajusi hyvin nopeasti, ettei mitään ollut tehtävissä. Jos tytöiltä olisi kysytty jotain, hän olisi voinut yrittää kehitellä nokkelia vastauksia. Hän olisi voinut sanallisesti vakuutella olevansa oikea valinta, mutta nyt hän saattoi vain seistä ja odottaa omaa vuoroaan. Jokaisen tytön otsaa vasten painettiin kristalli, niin luultavasti hänenkin. Hän saattoi luottaa ainoastaan hyvään onneen, ja valitettavasti sitä ei ollut osunut hänen kohdalleen mainittavan paljon.


Aurinko ehti jo kadota metsän taakse, ennen kuin papitar tuli Sennan kohdalle. Sennan sydän yritti tunkeutua hänen rintansa läpi, kun viileä kristalli kosketti hänen otsaansa. Hän puristi luomensa kiinni ja kätensä nyrkkiin eikä uskaltanut antaa pihauksenkaan karata huuliltaan. Hän keskitti kaikki ajatuksensa siihen, kuinka ei halunnut joutua naimisiin vaan päästä temppeliin palvelemaan kristallia.


Yhtäkkiä kirkas valo loisti Sennan luomien läpi. Hän räväytti silmänsä auki, vaikka valo sai ne vuotamaan vettä. Hetkeen hän ei nähnyt muuta kuin valkoista. Hänen korvissaan kohisi ja päässään pyöri. Tarkoittiko valo… oliko hänet valittu?


”Ei!” isän ääni kantautui jostain kaukaa. Tömähtävät askeleet juoksivat aukiolle ja Sennaa tartuttiin taas olkapäistä. ”Minun tyttäreni ei lähde minnekään. Hän on menossa ensi kesänä naimisiin!”


”Olenko?” Senna henkäisi. Niin pian! Koko ajan hän oli uskotellut itselleen, että aikaa oli vielä. Nyt hän tajusi, ettei sitä ollut. Tämä oli hänen ainoa tilaisuutensa.


Papitar hymähti ja pudotti kristallin takaisin mukanaan kulkevan tytön pussukkaan. Kiven valo hehkui vielä hetken kankaan läpi mutta himmeni sitten. Senna tuijotti naista herkeämättä, edelleenkään papittaren kasvoilta ei voinut lukea minkäänlaisia tunteita.


”Olen pahoillani menetyksestänne, mutta kristallin tahto on rikkomaton. Temppeli hyvittää teille avioliiton peruuntumisesta aiheutuvan tappion”, papitar ilmoitti. ”Mikä on nimesi?” hän kääntyi puhumaan Sennalle.


Senna nielaisi ennen kuin sai vastattua. ”Senna Tarragonintytär”, hän kuiskasi. Hän olisi halunnut oman äänensä kuulostavan yhtä soinnikkaalta ja vahvalta kuin papittaren muttei onnistunut.


”Tästä lähtien olet neito Senna Maakristallin temppelistä”, papitar julisti. ”Käy hakemassa kotoasi, mitä haluat mukaan. Lähdemme paluumatkalle mahdollisimman pian.”


”Älä kuvittele, että voit määräillä täällä, sinä haahka!” isä karjaisi ja töytäisi Sennan selkänsä taakse.


Senna katseli kauhuissaan, kun isä astui kohti papitarta ja kohotti kätensä. Samalla hetkellä vaunujen luona odottaneet miehet ryntäsivät paikalle. Toinen tarttui isään ja toinen osoitti kurkkua keihäällä. Kyläläiset liikahtelivat levottomina, varmaankin laskelmoivat ehtisivätkö kukistaa miehet, ennen kuin nämä tappaisivat Sennan isän.


Kylmä hiki valui Sennan selkärankaa pitkin, kun hän tuijotti näkyä. Hän ei tullut isänsä kanssa erityisen hyvin toimeen, mutta isä oli hänen ainoa elossa oleva vanhempansa. Mitä tahansa tapahtuikin, hän ei halunnut isälleen mitään pahaa.


”Älkää satuttako isääni, pyydän.” Senna kääntyi papittaren puoleen ja loi tähän niin anovan katseen kuin suinkin osasi. ”Teen mitä vain.”


”Pysy erossa tästä, Senna”, isä murahti.


”Isä, minä haluan lähteä”, Senna pyysi ja kääntyi nyt katsomaan isäänsä. Katsetta oli lähes mahdoton tavoittaa, sillä isä oli Sennaa reilusti pidempi ja vartijamies oli taivuttanut isän kaulan taaksepäin niin, että siitä olisi helppo tökkäistä keihäs läpi hetkenä minä hyvänsä.


”Sinut on luvattu Take Heralinpojalle, et lähde minnekään.”


Sennan sydän jysähti, ja hän puri huultaan. Take oli kylän pojista suosituin ja erittäin komea, hän oli myös kylän päällikön pojista nuorin. Vanhin oli naimisissa ja keskimmäinen kihlattu naapurikylän tytölle, jota Senna ei tuntenut. Take oli Sennan ikäinen eikä siksi vielä ollut solminut omaa sopimustaan. Monet kylän tytöistä puhuivat tästä varsinaisena saaliina. Senna ei kuitenkaan ollut koskaan ollut erityisen kiinnostunut Takesta tai kenestäkään muusta kylän pojasta. Hän ei halunnut naimisiin. Hän tiesi, että isä ajatteli vain hänen parastaan, mutta hän halusi elämältään jotain muuta.


”Take löytää paremman vaimon”, Senna sai puserrettua sanat ulos. Hän oli jo lapsena oppinut, ettei isän vastustaminen ollut hyvä ajatus, mutta tämä asia oli hänelle tärkeä.


”Äitisi kääntyisi haudassaan, jos kuulisi sanasi”, isä huomautti kiukusta punaisena. ”Tuotat häpeää hänelle.”


”Äiti rukoili kristallia päivittäin”, Senna uskaltautui sanomaan. ”Hän olisi ylpeä minusta.”


”Mene hakemaan tavarasi”, papitar kehotti Sennaa uudestaan. ”Emme vahingoita isääsi, mutta näyttää siltä, että joudumme pidättelemään häntä.”


Senna katsoi papitarta silmiin naisen puhuessa. Sisimmässään hän tunsi, että tähän saattoi luottaa. Hän nyökkäsi ja kääntyi kannoillaan. Ihmiset hajaantuivat hänen tieltään, kun hän lähti juoksemaan kohti kotia. Vapaa, hän olisi vapaa. Hänen ei olisi koskaan pakko mennä naimisiin. Ei Taken kanssa, ei kenenkään. Hän saisi elää erilaisen elämän kuin muut.


Senna sai vähäisen omaisuutensa kasattua ennätysvauhdissa. Hän tunsi epämääräisen ikävän puristavan rintaansa, kun sulloi kassiin vaatteensa ja korunsa. Hän pysähtyi katselemaan pientä makuusoppeaan, jossa oli nukkunut niin kauan kuin muisti. Enää hän ei viettäisi siellä yhtään yötä, hän ei välttämättä enää koskaan astuisi koko taloon. Hän ei tiennyt, näkisikö isäänsä tai Saraa ja vielä syntymätöntä lasta.


Kaikki oli tapahtunut nopeasti. Toisaalta oli hulluutta lähteä, toisaalta Senna tunsi kahleiden irtoavan nilkoistaan. Hän oli koko ikänsä haaveillut elämästä kylän ulkopuolella. Hän oli ajatellut ryhtyvänsä kierteleväksi kauppiaaksi tai vaikkapa parantajaksi, mutta isä oli sanonut, että sellaiset olivat miesten töitä. Naiset menivät naimisiin, synnyttivät lapsia ja hoitivat kotia. Sennasta sellainen oli kuulostanut vankilalta.


Senna painoi laukkunsa kiinni ja vilkaisi viimeisen kerran makuusoppeaan, ennen kuin käveli takaisin ovelle. Yllättäen kynnys tuntui kasvaneen valtavan korkeaksi eikä hän hetkeen ollut varma, pystyisikö todella astumaan sen ylitse. Kenties tämä olisi viimeinen kerta, kun hän sulkisi kodin oven perässään. Hän voisi vielä muuttaa mielensä ja juosta metsään. Hän voisi piilotella päivän, pari, kenties kolmekin. Ehkä Noutajat silloin lähtisivät pois ja Senna saisi palata entiseen elämäänsä, jossa kaikki olisi tarkasti suunniteltua ja turvallista. Kiusaus karkaamiseen kutkutteli hänen mieltään, sillä lähteminen oli pelottavaa. Selviäisikö hän ilman isää ja siskoa? Hän ei tuntenut temppelistä ketään. Entä jos hän ei pitäisi elämästä siellä? Ei hän suoranaisesti rakastanut Nahahan pikkukylää, mutta se oli kuitenkin hänen kotinsa. Hän oli aina ollut siellä, syntynyt ja asunut. Hän ei tiennyt muusta.


Taken kasvot työntyivät virnistelevinä Sennan mieleen. Hän muisti kylän lasten yhteiset leikit. Leikit, joissa Take oli määrännyt jokaiselle roolin kyselemättä. Poika oli syntynyt johtajaksi. Halusiko Senna, että Take johtaisi myös hänen elämäänsä? Pelkkä ajatus puistatti häntä.


Senna puristi laukun tiukemmin rintaansa vasten ja astui kynnyksen yli. Hän vilkaisi vielä kerran sisälle ennen kuin työnsi oven kiinni ja lähti kävelemään takaisin muiden luokse. Kun hän saapui aukiolle uudestaan, hän tunsi kyläläisten katseet poltteena ihollaan.


”Älä lähde, Senna.” Sara tuli Sennan luokse ja tarttui hänen käsiinsä silmät täynnä huolta ja surua. ”Me tarvitsemme sinua kotona.”


”Jääminen ei ole vaihtoehto”, Senna vastasi. ”Sinä tiedät, että olen aina halunnut jotain muuta kuin tavallisen elämän täällä.”


”Tuollainen on vain lapsellista haaveksuntaa. Kun saat miehen ja lapsia, mielesi muuttuu”, Sara yritti vakuuttaa. ”Ajattele, millainen saalis Take on”, hän kuiskasi niin hiljaa, ettei kukaan muu voinut kuulla sanoja.


Senna tunsi piston rinnassaan, mutta puisteli päätään.


”Kirjoitan sinulle”, hän lupasi ja halasi siskoaan lujasti. ”Ja tulen myöhemmin katsomaan sinua, kunhan lapsesi on syntynyt. Me tapaamme vielä, ei tämä ole kaiken loppu.”


Senna irrottautui siskostaan ja käveli isänsä luokse. Vartijat pitelivät isää yhä paikoillaan. Oli hämmentävää, etteivät kyläläiset olleet yrittäneet tehdä mitään. Senna oli ollut puolittain varma, että nämä olisivat yrittäneet vapauttaa isän ja ajaa papittaren pois. Asetelma kuitenkin näytti jäätyneen paikoilleen, aivan kuin Senna ei olisi poissa ollutkaan. Kenties kaikesta uhosta huolimatta kyläläiset, jopa päällikkö, pelkäsivät papitarta ja temppeliä.


Senna käveli isänsä luokse ja kosketti hänen käsivarttaan. ”Isä, minä menen nyt. Tämä on minulle tärkeää. Kirjoitan sinullekin ja tulen käymään.” Isä murahti hänelle vastaukseksi. Senna nousi varpailleen ja suukotti häntä poskelle ennen kuin vetäytyi kauemmas. Isä tuoksahti hieltä ja maalta, oli aiemmin päivällä ollut peltotöissä.


Senna ei edelleenkään pystynyt tavoittamaan isänsä katsetta. Hän olisi halunnut katsoa isää silmiin ja sanoa asiansa vielä kerran, mutta siihen ei ollut nyt mahdollisuutta. Ikävä ja pelko olivat puristaa hänet lyttyyn, mutta samaan aikaan pieni ilo kupli hänen vatsassaan. Papitar laski kätensä hänen toiselle olkapäälleen.


”Kiitämme kyläänne lahjasta”, nainen sanoi ja ohjasi Sennan kohti vaunuja. Sennan jalat tuntuivat juurtuneen kiinni, mutta liike nykäisi ne irti. Juuret katkesivat, jäivät maahan ja hylkäsivät hänet samalla tavoin, kun hän työnsi syrjään kaiken menneen. Hän käänsi selkänsä lapsuudelleen, kodilleen ja jokaiselle tuntemalleen ihmiselle. Hän teki sen itsekkäistä syistä, joita hänen olisi pitänyt hävetä, mutta samalla hän tiesi, ettei voisi valita toisin.


”Vapauttakaa mies ja maksakaa hänelle korvaus”, papitar kehotti vartijoita, kun he olivat astelleet vaunuille.


Kultahiuksinen tyttö kiirehti avaamaan vaunun oven. Papitar kokosi helmansa ja nousi kyytiin ensimmäisenä, Senna seurasi perässä vaalean tytön tullessa viimeisenä. Tyttö veti oven kiinni, mutta kesti vielä hyvän tovin, ennen kuin vartijat palasivat vaunuille. Ikkunasta Senna näki kyläläisten edelleen liikkuvan levottomina. Oli selvää, etteivät he olleet tyytyväisiä tapahtumien saamaan käänteeseen mutta silti eivät olleet uskaltaneet ryhtyä väkivaltaiseen vastarintaan.


Kun vaunut nytkähtivät liikkeelle, Senna kohotti kätensä ja vilkutti kyläläisille. Vain Sara vastasi hänen eleeseensä. Hetkeksi hänen sydämensä käpertyi kokoon ikävästä. Näkisikö hän tuttuja maisemia ja ihmisiä enää koskaan?


”Meillä on pitkä matka edessämme, neito Senna”, papitar huomautti. ”Yleensä viivymme valintapaikassa yön yli, mutta nyt näytti siltä, ettei se ollut viisasta. Pysähdymme vasta seuraavassa kylässä.”


Senna tyytyi nyökkäämään, sillä sanat tuntuivat juuttuvan hänen kurkkuunsa. Kyyneleetkään eivät olleet kaukana, mutta nyt hän ei todellakaan halunnut purskahtaa itkuun. Hän oli tällä matkalla omasta tahdostaan, vaikka päätös tuntui musertavalta.


”Minä olen papitar Luna ja tämä on neito Momi”, papitar esitteli.


”Papittariin viitataan ladyinä”, neito Momi kiirehti lisäämään. ”Minua voit sanoa ihan vain Momiksi. Tervetuloa perheeseen!”


Momin kasvoille levisi lammensinisiin silmiin asti ulottuva hymy, johon Senna ei voinut olla vastaamatta. Hän piti tytöstä välittömästi. Pieni osa ikävästä murentui pois, kun hän tarttui tytön ojentamaan käteen ja puristi sitä. Momin käsi tuntui pehmoiselta, ei ollenkaan niin karhealta kuin Sennan oma iho.


”Kiitos”, Senna sai soperrettua ja päästi hymyn kasvoilleen. Hän oli juuri jättänyt kaikki tuttavuudet taakseen, mutta Momin silmiin katsoessaan hän tiesi saavansa tilaisuuden tutustua uusiin, mahtaviin ihmisiin. Hän oli tehnyt oikean valinnan.










Luku 2


Astara nielaisi ja puristi pikaisesti Thymen kättä, ennen kuin irrotti otteensa. Hän kampasi ruskeita olkamittaisia suortuviaan sormillaan, vaikka oli jo aiemmin asetellut ne huolellisesti. Korvat uhkasivat painua vasten päätä ja häntä liikehti levottomasti omia aikojaan, kun hän tuijotti suljettua ovea, jonka pielessä oli piskuinen kyltti. Nykyisin hän tiesi siinä lukevan ”Tohtori Levedueir”, kun edellisellä vierailulla hän oli vielä vertaillut kirjaimia lappuselta. Tänään hän ei tiirikoisi lukkoa auki vaan katseli, kun Thyme kohotti kätensä ja kopautti ovea.


”Sisään”, venyvä ääni kehotti oven toiselta puolelta.


Astara vilkaisi Thymeä peläten pian tukehtuvansa. Hän ei muistanut, milloin viimeksi hänen kätensä olivat olleet näin hikiset, sydän ryskyttänyt rintaa vasten yhtä kovaa ja henki kulkenut pihisten. Tai kyllä hän muisti, mutta tilanne oli ollut huomattavasti miellyttävämpi kuin tämä.


Tohtori Levedueir oli yhtä miellyttävän näköinen kuin poikansa. Hänen tummat hiuksensa oli suittu taaksepäin ja niitä koristivat satunnaiset harmahtavat raidat. Miehellä oli soikionmalliset silmälasit nenällään ja korvien karvatkaan eivät sojottaneet vääriin suuntiin. Kauluspaita ja pitkähkö punainen takki olivat täydellisen istuvat, kuten myös tummat housut, joiden takana hänen häntänsä heilahteli tasaiseen tahtiin. Mies ei näyttänyt yhtään sellaiselta hompsuiselta tieteilijältä, jollaiseksi Astara oli hänet kuvitellut. Tohtorin katse kohosi valtavasta paperipinkasta sisälle astuvaan pariin. Vaistomaisesti Astara vei vasemman kätensä selän taakse, kun kysyvä katse porautui ensin Thymeen, sitten häneen.


”Eikö sinun pitäisi olla opiskelemassa eikä tuoda tänne mitään heitukoita vierailulle?” mies töksäytti Thymelle ja käänsi pinosta ylimmän paperin ylösalaisin.


”Sanoin eilen, että tulen tänään esittelemään erään tärkeän”, Thyme vastasi.


Tohtorin katse hipaisi Astaraa uudestaan. Yleensä Astara ei välittänyt kenenkään tuijotuksesta, mutta nyt yllättäen hame, jonka hän oli Thymen toiveesta päälleen valinnut, tuntui liian lyhyeltä, paita liian yksinkertaiselta ja kengätkin turhan likaisilta. Miksei hän ollut kiillottanut niitä?


”Emme tarvitse nyt lisää työntekijöitä”, tohtori tuumasi. ”Jos sinulla ei ollut muuta, tämä projekti vaatii –”


”Me menimme Astaran kanssa naimisiin viikko sitten”, Thyme ilmoitti ja sai Astaran säpsähtämään. Kyllä, he olivat tulleet kertomaan uutiset, mutta kenties sanat olisi silti pitänyt valita toisin.


Jos tohtori Levedueirin katse oli ollut epäilevä jo aiemmin, se ei ollut mitään nyt esiin kohoavaan mulkaisuun verrattuna. ”Mehän puhuimme tästä. Sinulla on ura edessäsi. Nyt ei ole aikaa avioliitolle.” Tohtorin ääni oli kylmä ja asiallinen, mutta pinnan alla kuohuva raivo jylläsi huoneessa niin, että siihen olisi voinut hukkua.


”Minua ei ole koskaan kiinnostanut ilmalaivojen suunnittelu, mieluummin lennän sellaista”, Thyme vastasi. ”Mutta se ei ole asia, josta tulin puhumaan. Päätimme, ettemme odota enää vaan aloitamme elämämme nyt.”


”Ja etsit sitten tämän pikku mithrilin kaivajan jostain alakaupungin kadunkulmasta. Paljonko mahtoi yhteinen yö maksaa?” tohtori tuhahti.


”Minä en ole huora!” Kivahdus karkasi Astaran huulilta, ennen kuin hän ehti estää itseään.


”Jokainen nainen on. Toiset vain tekevät työnsä hienovaraisemmin. Taisit ymmärtää, että tasaiset tulot saa rikkaan avioliiton kautta”, tohtori vastasi. ”Eikö vain?”


”Astara on paljon parempi nainen kuin yksikään niistä aatelisneidoista, joita sinä olet joskus suositellut”, Thyme sanoi ja hönki ilmaan pidäteltyä raivoa.


”Ne neidot tuovat mukanaan sievoisen omaisuuden ja parantavat asemaamme tässä kaupungissa. Ei avioliitto ole sitä varten, että napataan sievä köyhimys, joka hieman nostaa helmaansa sopivalla hetkellä. Kyse on taloudesta ja politiikasta. Sen takia sinä nait vasta, kun on oikea hetki.”


”Se meni jo viikko sitten, et voi asialle mitään”, Thyme tuhahti. Yleensä hän oli rauhallisen hillitty, mutta paljasti nyt itsestään uuden puolen.


”On niitä liittoja ennenkin purettu!” tohtori jyrähti ja iski nyrkkinsä pöytään. ”Painu nyt takaisin yliopistolle, minä hoidan tämän asian pois päiväjärjestyksestä.”


Työhuoneeseen laskeutui jäätävä hiljaisuus, joka oli kuin vastakohta Astaran edelliselle vierailulle. Oli kulunut jo hyvä tovi siitä, kun hän oli tiirikoinut tiensä toimistoon varastaakseen asiakirjoja silloiselle asiakkaalleen. Papereita hän ei ollut koskaan saanut, mutta sen sijaan hän oli törmännyt Thymeen. Tässä huoneessa hänen elämänsä oli ottanut uuden suunnan, joka nyt samaisessa paikassa aiottiin riistää häneltä. Ei ihme, ettei Thyme ollut suorittanut esittelyjä aiemmin.


Thymen sormet tavoittivat Astaran käden ja puristivat sitä lujaa. Hän vastasi puristukseen ja jäädytti ilmeensä. Hän oli ollut monessa mukana, mutta vain harva tilanne oli pelottanut häntä yhtä paljon kuin tämä.


”Älä hätäile, isä. Minä huolehdin siitä, ettei sinun tarvitse kantaa murhetta harteillasi.” Thyme kääntyi ympäri vetäen Astaran mukanaan. He astelivat ulos samasta ovesta, jonka takana olivat vain hetkeä aiemmin jännittyneinä seisseet.


”Mitä me nyt teemme?” Astara kysyi, kun ovi oli pamahtanut kiinni ja he marssivat käytävää pitkin kohti portaikkoa.


”Mitä sanoisit pienestä seikkailusta? Saparane alkaa olla nähty, mutta maailmalla on varmasti meille paljon tarjottavaa”, Thyme ehdotti. ”Voisimme hypätä ensimmäiseen ilmalaivaan ja katsoa, minne se meidät vie.”


”Ne eivät ota matkustajia”, Astara huomautti.


”Ottavat ne meidät. Tämän viimeisen kerran voimme hyödyntää isäni vaikutusvaltaa.” Thymen kasvoilla käväisi etäinen ilme, joka kuitenkin väistyi virnistyksen tieltä.

Luku 3


Keväinen merituuli pyyhkäisi Astaran kasvoja ja lennätti hänen polkkamittaiset ruskeat hiuksensa silmien eteen. Tuuli tarttui korviin, ja Astaran teki mieli painaa ne päätä vasten luimuun. Kevättuuli oli vielä viileä, vaikka aurinko hellitteli jo ihoa. Astara nojasi reelinkiin ja katseli lähestyvää kaupunkia. Jännitys kupli miellyttävänä hänen vatsassaan nyt, kun maata oli vihdoin näkyvissä. Laivalla vietetyt viikot olivat olleet pitkiä ja puuduttavia, hän ei voinut sanoa nauttineensa niistä.


”Vihdoin saan taas lujaa maata jalkojeni alle”, tummanpehmeä ääni hymähti Astaran viereltä. Hän kääntyi ja hymyili miehelle, jonka sinertävän musta tukka oli tuulesta yhtä sotkussa kuin hänen omansa. Jopa korvien karvat sojottivat sinne tänne.


”Luulin, että viihdyt merellä, Thyme”, Astara huomautti miehelle ja nojasi selkänsä reelinkiä vasten.


”Kaikkeen kyllästyy”, mies vastasi ja kohautti olkapäitään.


Astara virnisti. Hän muisti varsin selvästi, kuinka Thyme oli aiemmin hehkuttanut merimatkailua. Kenties mieskin oli pitkästynyt, kun laivalla ei ollutkaan tapahtunut mitään erityistä. Päivät olivat valuneet eteenpäin kantta kuuratessa ja muita pikkuhommia hoitaessa. Matka oli kenties rehellisin työkeikka, jonka he olivat aikoihin hoitaneet. Sekin lähinnä siksi, ettei ollut kannattanut ryöstää kokonaista laivaa itselleen vain Minolaan päästäkseen.


”Jonain päivänä kiidän omalla laivallani ilmojen halki.” Thyme kohotti katseensa taivaalle, jolla purjehti sillä hetkellä vain valkoisia pilviä. Missään ei näkynyt ilmalaivoja.


”Niinhän sinä sanot”, Astara vastasi.


Ilmalaiva oli ollut Thymen unelma jo vuosia. Ne olivat kuitenkin hävyttömän kalliita ja vaikeita hankkia. Astara tiesi miehensä osaavan lentää sellaista, mutta valitettavasti heillä ei ollut pienintäkään mahdollisuutta hankkia omaa. Kenties Thymellä olisi aiemmin ollutkin, mutta ei enää sen jälkeen, kun he olivat päätyneet yksiin. Astara puraisi huultaan, joskus hän pelkäsi, että Thyme katuisi päätöstään. Hänen takiaan mies oli joutunut lykkäämään unelmiaan.


”Aion vielä onnistua”, Thyme totesi. ”Minola on rikas maa. Pystymme hankkimaan täällä tarvittavan omaisuuden.” Thymen hännänpää heilui tasaisesti puolelta toiselle, kuten aina miehen innostuessa.


Kun Astara hymyili ja pörrötti Thymen jo ennestään sotkuista hiuspehkoa, hän pääsi todistamaan, kuinka tämän korvat painuivat luimuun mutta tummat silmät tuikkivat.


”Ensin meidän on päästävä maihin.” Astara kääntyi jälleen ja nojautui reelinkiin. Thymen kädet ilmestyivät hänen käsiensä viereen, kun mies painautui kiinni hänen selkäänsä. Valitettavasti tuuli paljasti, ettei sen enempää Thyme kuin Astarakaan ollut päässyt viikkoihin kylpemään kunnolla. Ensimmäiseksi heidän pitäisi etsiä kunnollinen majatalo.


Kesti vielä tovi saapua satamaan. Laiva otettiin vastaan ja kiinnitettiin laituritolppaan samalla, kun ankkuri molskautettiin veteen. Astara ja Thyme hakivat tavaransa kannen alta ja kävivät vielä kiittämässä kapteenia, ennen kuin jättivät laivan taakseen. Myös Astara joutui myöntämään olevansa iloinen vakaasta maasta jalkojensa alla. Olo ei silti tuntunut välittömästi tasaiselta, oli jopa outoa kävellä alustalla, joka ei keinahtanut tasaisesti puolelta toiselle.


Terakonin satama oli vilkas. Laivoja lastattiin ja tyhjennettiin, tavaraa kuljetettiin joka puolelle. Ilma raikui ohjehuudoista ja kirouksista, kun lasti yritettiin saada turvallisesti pisteestä toiseen. Astara ja Thyme pujottelivat paikallisten ohitse ja nousivat pois laiturilta. Vilske ei kuitenkaan lakannut siihen, koska laituria seurasi joukko kojuja ja juottoloita, jotka mainostivat toinen toistaan edullisempia tai herkullisempia ruokia ja juomia. Niiden sakeat tuoksut täyttivät ilman ja saivat vatsan kurisemaan. Astara ja Thyme pysähtyivät tutkailemaan kojujen tarjontaa ja päätyivät ostamaan annoksen suolattuja ja reilussa rasvassa paistettuja muikkuja. Niiden maku oli juuri niin herkullinen kuin Astara muistelikin, ellei jopa parempi. Laivalla eväät olivat käyneet kuiviksi ja homeisiksi pidemmän päälle, joten hän todella arvosti tuoretta annostaan.


Satamasta lähti useampi kuja kohti kaupungin keskustaa. Niilläkin näytti liikkuvan paljon kiireisiä ihmisiä, mutta Astara huomasi joukossa myös useamman félinen sekä jokusen haltian, vaikkei näiden tarkkaa rotua tunnistanutkaan. Jos häneltä kysyttiin, kaikki haltiat olivat samannäköisiä ja oli silkkaa typeryyttä luokitella näitä eri rotuihin. Hän kuitenkin tiesi, että haltiat olivat erittäin tarkkoja syntyperästään, joten useimmiten hän piti mielipiteensä omanaan.


”Täällä on paljon lämpimämpi kuin Saparanessa”, Astara huomautti Thymelle. Hän oli hämmentynyt, sillä Minola sijaitsi pohjoisemmassa kuin heidän kotimaansa Kapoka. Hän oli olettanut, että siellä olisi aina kylmempi.


”Olet oikeassa, mutta Kapoka onkin paljon tuulisempi maa kuin Minola”, mies vastasi.


Astara tyytyi nyökkäämään, joskus häntä harmitti, ettei hän ollut yhtä oppinut kuin miehensä. Myös Terakonin satama-alueella oli käynyt raikas merituuli, mutta syvemmällä kaupungissa sitä ei huomannut yhtä selkeästi. Aurinko valaisi katuja ja lämmitti ihoa, vaikka oli vasta kevät.


Muutenkin Terakon erosi Saparanesta todella paljon. Saparane oli teollisuuskaupunki, joka sai virtansa tuulienergiasta. Terakon näytti elävän myymälöillään ja muilla palveluillaan. Totta kai Saparanesta löytyi niin kapakoita, välskäreitä kuin suutareitakin, mutta siellä oli myös paljon tehdastyöläisiä. Toisaalta kaupunkiin oli muodostunut kahden kerroksen väkeä, sillä tehdastyöläiset elivät melko köyhissä oloissa, kun taas tehtaiden omistajilla oli rahaa yli oman tarpeen.


Astara oli kasvanut kaupungin ulkopuolella ja tullut sinne tehtaaseen töihin. Hän ei ollut koskaan viihtynyt työssään, joten pikkuhiljaa elämä oli ajanut hänet kokeilemaan yhtä sun toista. Kaikki hänen tekemänsä työt eivät välttämättä kestäneet päivänvaloa, mutta hän ei potenut asiasta huonoa omatuntoa. Hänhän oli vain pyrkinyt elättämään itsensä.


Eräällä työkeikalla hän oli sitten törmännyt Thymeen. Alkuun hän oli kuvitellut nuoren miehen viettävän hyvin samanlaista elämää kuin hänkin, mutta myöhemmin oli selvinnyt, että Thyme oli itse asiassa kuuluisan ilmalaivainsinöörin nuorin poika. Hyvästä suvusta ja niin poispäin eli täysin eri maata kuin Astara. Thymen isä oli vetäissyt melonin nenäänsä, kun oli saanut tietää, mitä poika puuhasi ja kenen kanssa. Thyme ei kuitenkaan ollut kiinnostunut isänsä mielipiteestä, koska oli jo alun perin ollut hänen kanssaan huonoissa väleissä. Saparane oli alkanut tuntua ahtaalta, joten lopulta pariskunta oli päätynyt vaihtamaan maisemaa. Silti Astara huomasi vertaavansa jokaista uutta paikkaa entiseen kotikaupunkiinsa.


Terakon tuntui raikkaalta ja puhtaalta. Astara huomasi viihtyvänsä vilkkailla kaduilla välittömästi. Hänen puolestaan he voisivat viipyä siellä hieman pidempäänkin.


”Etsitään sopiva majatalo ja asettaudutaan kodiksi”, Thyme ehdotti ja heilautti käden Astaran hartioiden ympäri.


Astara naurahti ja kierähti pois miehen kainalosta, siten oli vaikea kävellä. Sen sijaan hän tarttui Thymeä kädestä. ”Hyvä on, mutta ei mitään liian kallista. Parempi säästää ylimääräinen raha sitä sinun ilmalaivaasi varten.”


Sopivan majatalon löytäminen oli helpommin sanottu kuin tehty. Hyvin pian pari sai huomata, että pääkadun varrella olevat majapaikat olivat kyllä viehättäviä, mutta myös erittäin hintavia. He siirtyivät suosiolla kiertelemään sivukujia, kunnes löysivät kelvollisen majatalon. Huoneen hinta oli kohtuullinen, eivätkä ikkunaluukut repsottaneet putoamisvalmiina ikkunanpielissä. Alakerran tavernassa istui vain muutama mies, mutta nämäkin vaikuttivat siisteiltä ja asiallisilta.


Astara seurasi Thymeä vastaanottotiskille, jonka takana nuorehko tyttö pyyhki tuoppia. Kun Thyme tervehti, tyttö laski tuopin kädestään ja kaivoi suuren kirjan pöydälle.


”Huone 12 on vapaana”, tyttö ilmoitti selattuaan kirjaa hetken. ”Se on riittävän kokoinen kahdelle hengelle ja maksaa vain kolmekymppiä yöltä.”


”Kuulostaa juuri meidän huoneeltamme”, Thyme totesi. ”Saako aamiaisen samaan hintaan?”


”Jos maksatte huoneen vähintään viikoksi ennakkoon”, tyttö kertoi. ”Suosimme pidempiaikaisia ja hyvätapaisia asiakkaita.”


Thyme vilkaisi Astaraa, joka nyökkäsi. Tarjous kuulosti kohtuulliselta, sillä heillä ei ollut mikään kiire suunnata Terakonista eteenpäin. He voisivat hyvin viettää siellä viikon, kenties toisenkin, jos kaupunki osoittautuisi sopivaksi paikaksi.


”Otamme sen”, Thyme ilmoitti.


Tyttö työnsi kirjan hänen eteensä ja ojensi pöydän ylitse mustepullon ja sulkakynän. Hetkeä myöhemmin maksukin oli suoritettu ja huoneen avain oli Thymen kädessä.


Astara kiirehti portaisiin. Majatalossa näytti olevan vain kolme kerrosta ja he olivat niistä toisessa katutasosta laskien. Huone 12 löytyi aivan käytävän perältä. Ovi oli kulunut mutta jykevä. Koko rakennus oli varmasti parhaat päivänsä nähnyt muttei ollut kuitenkaan rähjäinen. Itse asiassa se oli Astaran mielestä viehättävällä tavalla kulunut.


Thyme työnsi avaimen lukkoon ja väänsi. Lukko kuulosti siltä, että olisi kaivannut hieman öljyä. Asiasta olisi syytä huomauttaa majatalon pitäjille. Nyt Astara ei kuitenkaan halunnut könytä portaita takaisin alas vaan asteli huoneeseen ja kiirehti avaamaan ikkunaluukut. Valo tulvi sisälle ja paljasti yksinkertaisen sisustuksen. Kaikkialla oli kuitenkin puhdasta, mikä oli ilahduttavaa. Matkustaessa pari oli vieraillut jokusessa huoneessa, joka ei ollut luutaa nähnyt pölyhuiskasta puhumattakaan.


Astara pudotti kantamuksensa lattialle ja lysähti sängylle. Lakanat tuoksuivat tuoreilta ja tuntuivat suloisen pehmoisilta poskea vasten. Eivät ne silkkiä sentään olleet, mutta verrattuna laivan hamppusäkeistä tehtyihin riippumattoihin, ne suorastaan hyväilivät ihoa. Hyviksi puoliksi saattoi myös lukea sängyn pehmeyden ja keinumattomuuden.


Hetkeä myöhemmin Astara käännähti selälleen ja jäi katselemaan Thymeä, joka oli laskenut omat tavaransa lattialle ja tutkaili nyt huonetta. Tila oli varsin pieni. Sänky varasti yhden seinustan ja kolmannes huoneesta oli erotettu sermillä, jonka takana oli amme. Sitä ei valitettavasti ollut täytetty, joten suoraan ei voinut kylpyyn pulahtaa.


Astaran katsellessa Thyme kumartui tutkailemaan ammetta tarkemmin. Hymy huulillaan Astara antoi katseensa vaeltaa miehen vartalolla. Vaikka Thyme oli menestyneestä suvusta, ei hän ollut päässyt laiskistumaan. Miehen reidet ja käsivarret olivat jämäkän lihaksikkaat, ja Astara tiesi Thymen kämmenten olevan karheammat kuin hienostopoikien yleensä. Thyme oli viettänyt aikaansa ilmalaivojen osia räpeltämällä eikä suinkaan kirjoja hiplaamalla hansikkaat kädessä.


Juuri nyt Thymen mustasinertävä häntä keikkui edestakaisin. Yhtäkkiä alkoi kuulua veden solinaa. Mies naurahti tyytyväisenä, suoristautui ja venytteli käsivarsiaan. ”Enpä olisi uskonut, että täällä peräkylässäkin on jo juokseva vesi. Olin varma, että joutuisimme hakemaan palvelustytön kantamaan kylpyveden huoneeseen.”


”Ei Terakon täysi takapajula ole”, Astara tuhahti. ”Sinä vain kuvittelet, että Saparane on maailman edistynein kaupunki.”


”On se, mutta olen iloinen, että tekniikka on levinnyt muuallekin”, Thyme totesi ja kiskoi paidan päältään. Miehen rinta oli hieman käsivarsia vaaleampi, sillä hän oli saanut merellä iholleen aurinkoa. Vasenta rintalihasta koristi koukeroinen tatuointi, vaakuna, joka kuulemma nakutettiin suvun jokaisen poikalapsen iholle heidän täyttäessään viisi kesää. Thyme piti huolta, ettei kukaan ulkopuolinen päässyt näkemään tatuointia, sillä se olisi saattanut herättää kysymyksiä, joihin pari ei halunnut joutua vastaamaan.


”Aiotko vain maata siinä ja katsella?” Thyme naurahti riisuessaan housuja. ”Tule edes pesemään selkäni, jos et itse aio peseytyä.”


Astara tuhahti mutta kampesi itsensä istuvaan asentoon. Hän ryhtyi avaamaan paitansa solkia. Vaate oli koppurainen suolavesipisaroista, joita sen päälle oli viikkojen aikana pärskynyt. Pitäisi tiedustella, oliko majatalolla pyykkipalvelua, sillä heidän vaatteensa todella kaipasivat pesua. Astara ei vain halunnut tuhlata omaa aikaansa pyykkilautaa hankaamalla.


Thyme oli jo kavunnut ammeeseen, kun Astara vielä riisui omia housujaan. Häntä tuntui jäävän kiinni kovettuneisiin housuihin. Lopulta kuitenkin vaatteet lepäsivät mytyssä lattialla ja Astarakin pääsi ammeen luokse. Thyme vain vei käytännössä kaiken tilan. Miestä se ei tosin näyttänyt häiritsevän vaan hän saippuoi itseään tyytyväinen ilme kasvoillaan.


”Tee tilaa”, Astara murahti.


”Luulin, että haluat vain ihastella lihaksiani”, Thyme huomautti avaamatta silmiään.


”Luulet itsestäsi liikoja.” Astara käveli ammeen toiseen päähän ja nosti jalkansa reunan ylitse. Lupia kyselemättä hän työnsi Thymen jalat tieltään ja tunkeutui istumaan ammeeseen. Vesi kohosi uhkaavasti ja osa läikähtikin lattialle.


Thyme avasi silmänsä ja virnisti. Hän heitti Astaralle sienen, jolla oli itseään puhdistanut. ”Voisitkin pestä jalkani, kun kerran päätit ängetä sinne.”


Astara painoi sienen veteen ja kasteli sen läpikotaisin ennen kuin heitti sen takaisin miehelle. Thyme ei ehtinyt ottaa koppia, vaan sieni läiskähti suoraan päin hänen naamaansa.


”Herrasmies pesee ensin naisen jalat.” Astara nosti toisen jalkansa vasten Thymen saippuasta liukasta olkapäätä.


Thyme antoi sienen pudota ammeeseen ja pyyhkäisi kasvojaan kädellään. ”Vai vielä pitäisi sinun jalkasi tuon jälkeen pestä? Kyllä minä sinulle jalan pesemiset näytän.”


Ennen kuin Astara ehti liikahtaakaan, Thyme oli tarttunut häntä nilkasta ja alkoi kutittaa häntä jalkapohjasta. Astara kiljaisi ja yritti kiemurrella otteesta. Lisää vettä läikkyi lattialle, ja hän oli valua selälleen ammeeseen, vaikkei ollut edes uskonut sen olevan mahdollista tilan puutteen vuoksi.


Ilta oli hämärtymässä hyvää vauhtia Astaran ja Thymen tutkiessa Terakonin katuja. He olivat syöneet hyvän päivällisen ja tehneet jonkin verran tarpeellisia ostoksia sekä kierrelleet paikallisia nähtävyyksiä kuin parhaatkin turistit. Hetken oli tuntunut siltä kuin he olisivat olleet vain huvimatkalla. Astara tutustui mielellään uusiin paikkoihin ja kulttuureihin, mutta ihmisten ja muiden seurasta hän ei niin välittänyt. Thyme oli sosiaalisempi ja meni usein herkemmin keskustelemaan paikallisten kanssa, hänellä oli myös parempi kielitaito. Se oli onni, sillä mies pystyi vastaamaan työkeikkojen hankkimisesta heille kummallekin. Astaran ei tarvinnut välttämättä keskustella kenenkään ylimääräisen kanssa, ellei hän itse sitä halunnut.


Ei Astara varsinaisesti ujo ollut, häntä ei vain kiinnostanut sosiaalinen kanssakäyminen tuntemattomien kanssa kuin äärimmäisen harvoissa tapauksissa. Hän pystyi olemaan oma itsensä oikeastaan vain Thymen seurassa. Toki perheenjäseniensä kanssa hän oli pystynyt myös, mutta hän ei ollut nähnyt ketään heistä aikoihin.


Terakonin kadut eivät olleet enää niin ruuhkaisia kuin päiväsaikaan. Työläiset olivat vetäytyneet kuka kotiinsa, kuka kapakkaan, mutta kaduilla oli nyt rauhallisempaa. Katulyhtyjä sytyteltiin parasta aikaa ja viimeiset kauppiaat olivat sulkemassa kojujaan. Tavernoista kantautui kovaäänistä puhetta ja rehvakasta laulua.


”Pistäydytään vielä tuolla.” Thyme viittasi kapakkaan, jonne vaelsi juuri sisään lievästi epäilyttävän näköistä sakkia. Astara kohautti olkapäitään ja seurasi Thymeä. Paikka vaikutti kieltämättä siltä, että sieltä saattaisi irrota tuottoisa keikka, joka turvaisi heidän elämänsä Terakonissa hetkeksi. Hyvistä ravintoloista sellaisia nyt ei ainakaan kannattanut etsiä.


Pari astui sisään kapakkaan, jonka valaistus oli hämärä ja puulattia hitusen tahmea. Sisustuskin oli aikansa elänyt eikä kunnollista siivousta ollut tehty hetkeen. Paikka vaikutti ehdottomasti siltä, että siellä viihtyivät vain epäilyttävät tapaukset. Muutama pöydissä istuva mies vilkaisi parin suuntaan, mutta kukaan ei osoittanut, etteivätkö he olisi olleet tervetulleita. Astara laski päähän vetämänsä hupun niskaansa kävellessään Thymen perässä tiskille. Thyme tilasi heille kummallekin tummaa olutta ja jäi jututtamaan juomanlaskijaa toviksi.


”Olemme uusia kaupungissa”, Thyme kertoi miehelle, joka nyökkäsi kiinnittämättä tähän suurempaa huomiota. ”Osaatko suositella, kenelle täällä kannattaisi esittäytyä töitä saadakseen?”


”Jos etsit rehellisiä hommia, tulit väärään kievariin, poju”, juomanlaskija tuhahti Thymelle, täräytti tuopit tiskille ja kertoi juomien hinnan. ”Kannattaa mennä päiväsaikaan torille jututtamaan kauppiaita. Ehkä sieltä juoksupojan pesti irtoaa.”


”Mielessäni oli jokin tuottoisampi vaihtoehto”, Thyme hymähti maksaessaan juomia.


Vasta nyt juomanlaskija kääntyi kunnolla katsomaan miestä. Astara pysytteli sivummalla. Monet erehtyivät aliarvioimaan hänet eikä hän halunnut ensitöikseen ryhtyä väittelemään kyvykkyydestään. Oli suorastaan kummaa, ettei vielä tänäkään maailmanaikana ymmärretty, että naiset pystyivät lähes kaikkeen samaan kuin miehetkin. Tosin iso osa naisista näytti viihtyvän kotona parsimassa miestensä risaisia sukkia.


”Kenties Take Heralinpoika on se, jota etsit”, juomanlaskija totesi vihdoin laittaessaan kolikoita kassalippaaseen.


”Mistä tunnistan hänet?” Thyme tiedusteli.


”Hän saapuu yleensä hieman myöhemmin. Hän on pitkä ja hänellä on lähes musta tukka.”


”Onko hän ihminen?”


”No, mitä luulet, tarjoavatko teikäläiset täällä hommia?”


”Sitä oletinkin”, Thyme tuhahti. Astara nappasi oman tuoppinsa ja vilkuili ympärilleen. He olivat ainoat félinet paikalla, mutta se ei tarkoittanut, etteikö näissä piireissä pyörinyt myös heidän rotunsa jäseniä. Félinejä oli kuitenkin joka lähtöön, joten oli aivan turha olettaa, etteikö heitäkin olisi löytynyt hämärimpien kapakoiden nurkista.


Pariskunta etsi itselleen nurkkapöydän ja jäi odottamaan mainitun miehen saapumista. Sillä aikaa Astara ehti silmäillä tarkemmin kapakassa viihtyvää väkeä. Aivan takan tuntumassa istui joukko vanhempia miehiä, jotka olivat uppoutuneet läiskimään korttia. Astara ei tunnistanut meneillään olevaa peliä, mutta toisaalta hän ei ollut asiantuntija.


Valtaosa paikalla olijoista oli miehiä, mutta oli joukossa pari naistakin. Pöytäkunnat olivat pieniä eivätkä näyttäneet kaipaavan seuraa. Oli oikeastaan melko vaikea määritellä seuruetta, mutta ero oli selvä, kun vertasi paikkaan, jossa Astara ja Thyme olivat syöneet päiväruokansa. Kyseinen ravintola oli ollut siisti ja hillitty, ja sitä olivat suosineet keskiluokkaiset pariskunnat ja perheet. Jos tämä väki kuului keskiluokkaan, oli se ainakin hyvin naamioitunutta.


Astara siemaili oluttaan. Se oli yllättävän hyvää, yleensä tällaisista paikoista sai halvalla ainoastaan olueksi nimitettyä kuravettä.


”Ei hullumpaa”, Thymekin kommentoi maistettuaan omasta tuopistaan. ”Täällä voisi käydä useampanakin iltana.”


”Mikäs siinä, jos sen Taken kanssa ei tule ongelmia”, Astara vastasi.


”Älä heti epäile pahinta. Kenties saamme solmittua tuottoisan sopimuksen”, Thyme pohdiskeli.


”Minä en luottaisi sokeasti keneenkään”, Astara tuhahti.


Thyme oli välillä kaikille aivan liian ystävällinen ja luottavainen. Mies oli kasvattanut luonnettaan sitten Saparanesta lähdön jälkeen, mutta usein Astara sai silti toimia järjenäänenä. Kenties siksi, että hänellä oli enemmän kokemusta katujen laista, vaikka Thymekin oli puuhastellut yhtä sun toista korkea-arvoiselle pojalle sopimatonta nuoruudessaan. Ei sillä, että he olisivat vanhoja vieläkään olleet, mutta paras nuoruusaika alkoi silti olla takanapäin.


Kapakan ovi kävi ja juomanlaskijan aiempaa kuvausta vastannut nuorimies käveli sisään seurassaan pari vanhempaa karpaasia. Astaran oli vaikea uskoa, että kloppi oli mitenkään tärkeä henkilö. Eihän hän voinut olla kuin korkeintaan 20-kesäinen iältään, hyvä, jos oli päässyt äitinsä helmoista.


Kloppi vilkaisi melko pian Astaran ja Thymen pöytään juteltuaan juomanlaskijan kanssa. Hän kuitenkin teki tovereineen tilauksen ennen kuin lähti heidän suuntaansa. Kaksi muuta jäivät tiskille istuskelemaan ikään kuin vartioon. Epäilyksen varjo hiipi Astaran mieleen.


”Olitte kyselleet minua?” kloppi istui lupia kyselemättä Thymen viereen.


”Emme varsinaisesti. Kyyppari kehotti jututtamaan sinua, kun kyselin mahdollisia työtarjouksia.” Thyme kohotti klopille tuoppiaan. ”Olettaen tietysti, että olet Take Heralinpoika?”


Kloppi hymähti. ”Mitä haluat minusta, katti?”


”Arvostaisin suuresti, jos käyttäisit mieluummin nimeäni”, Thyme totesi. Astara ei pitänyt klopista sitten yhtään, mutta pysytteli vaiti. ”Thyme Levedueir. Tässä on vaimoni Astara.”


Astara nyökkäsi muttei vieläkään sanonut mitään. Hän tunsi klopin tumman katseen porautuvan vaatteistaan ja ihostaan läpi. Hän pakottautui pitämään kasvonsa ilmeettöminä klopin aiheuttamista kylmistä väreistä huolimatta.


”Levedueir… aivan kuin olisin kuullut nimen joskus”, kloppi pohdiskeli ja kohotti kulmakarvojaan. Thyme kohautti olkapäitään, ja Astara kirosi mielessään. Heidän olisi todellakin pitänyt valita itselleen uusi sukunimi.


”Saavuimme vasta Terakoniin, joten tuskin tunnet meitä entuudestaan”, Thyme jatkoi. ”Etsimme töitä.”


”Hmmm, näytänkö liikemieheltä?”


”Kaikella kunnioituksella, et näytä, mutta näytät juuri siltä, että sinulla voisi olla käyttöä parille maksetulle miekalle”, Thyme valitsi sanansa huolella.


Jälleen kloppi kohotteli kulmakarvojaan ja siveli leukaansa, jossa ei ollut haiventakaan. Käytös oli ylikorostetun tyyliteltyä, mistä Astara arveli, ettei kloppi ollut ollut asemassaan kauaa. Sekin seikka oli omiaan epäilyttämään häntä.


”Hyvä on, sait minut vakuutettua”, kloppi totesi ja joi kulauksen tuopistaan. ”Olen Take Heralinpoika, mutta joukot kutsuvat minua yksinkertaisesti ’kapteeniksi’.”


”Joukot?” Thyme toisti ja vilkaisi Astaraa syrjäsilmällä. He olivat alusta asti sopineet, etteivät pestautuisi yhdenkään armeijan leipiin, sillä sellainen teko olisi ennen pitkää johtanut vaikeuksiin.


Take nyökkäsi salaperäinen ilme kasvoillaan. ”En kerro tässä vaiheessa tarkemmin, sillä kaikkialla voi olla kuuntelevia korvia. Meillä on jalot pyrkimykset, mutta kaikki eivät niitä ymmärrä. Jonain päivänä maailma kuitenkin näkee valon.”


”Kuulostaa melkoisen suureelliselta”, Thyme totesi.


Astara oli samaa mieltä, hän ei ollut ollenkaan varma, oliko tähän Takeen sekaantuminen viisasta. He halusivat tuottoisia keikkoja, eivät mitään maailmaamullistavia pyrkimyksiä.


”Kenties”, Take hymähti. ”Tarvitsemme joka tapauksessa hyviä miekkakäsiä tai mitä asetta ikinä kannatkaan. Meille riittää, että jokainen tekee sovitun homman palkkansa eteen, emme vaadi ajatuksiemme allekirjoittamista.”


”Niin on tapa sanoa”, Astara ei voinut olla pistämättä väliin. Hän kirosi mielessään, kun sanat tulivat ulos oudolla korostuksella jopa hänen korviinsa. Lisäksi lauseiden muodostaminen ylipäätään oli hänelle vaikeaa, hän joutui sanomaan asiat yksinkertaisemmin kuin olisi halunnut. Vaikka Thyme oli opettanut hänelle minolaa jo tovin ajan, hän ei vain ollut ehtinyt oppia kieltä kunnolla. Onneksi hän sentään ymmärsi jo melko hyvin, mitä muut puhuivat.


Kloppi ei sentään huomauttanut hänen ääntämyksestään, vaan katsoi häntä ensimmäistä kertaa kunnolla. ”Olen sanani mittainen. Sinun ei tarvitse olla huolissasi miehesi pestistä.”


”Minusta on huoli.”


Nyt Take näytti suorastaan hämmästyneeltä. Tyypillinen mies siis, kuvitteli, että tällaiset työt olivat vain miesten hommia ja naiset istuivat kotona nypläämässä uutta pitsistä pöytäliinaa odottaessaan ja ikävöidessään.


”Teemme työmme yhdessä tai emme ollenkaan”, Thyme ilmoitti.


”Emme ole juuri naisia palkanneet. Heidän tunteilunsa tulee tielle”, Take töksäytti.


”Sitten me… lähteä”, Astara totesi.


”Keskustelen asiasta tovereideni kanssa”, Take tuumasi, nousi pöydästä ja käveli tiskillä istuvien korstojen luokse.


Astara nojautui lähemmäs Thymeä ja vaihtoi sujuvasti kielen kapokaksi: ”En pidä tästä. He puuhaavat jotain isoa, ja tiedät, mitä se tarkoittaa meidän kannaltamme.”

